  vk.com (Музей Каракулино) Анжелика Тихонова корреспондент Каракулино черкогуртысь купечлэсь Илларион Ведерниковлэсь юртъерзэ улосвыл инлыкен синпелет шуыса Россиысь калыкъёслэн лулчеберет кылёсбуренызы огъя кун реестре пыртӥзы. Со сярысь Каракулино ёрос администрацилэн пресс-службаез ивортӥз. Усадьбае кык юрт пыре: кирпичлэсь кык этажъем корка, кытын ачиз купеч улӥз, но пиезлэн одӥг этажъем пу коркаез. Соос XIX даур пумын – XX кутсконын пуктэмын. Юртъерлэн азбараз Илларион Ведерниковлэн шайвылысьтыз мрамор плитаез но пуктэмын. Сое воксё мукет гуртысь шедьтӥллям. Улон вакытаз купеч Каракулиноын тужгес тодмо но гажамон адями, меценат, Попечительской кенешлэн тӧроез вылэм. Пусъём, 1991-тӥ арысен пу коркан Каракулино ёросысь историяя музей интыяське. Нош 2016-тӥ арын, «Усадьба купца Ведерникова И. Ф.» музей огъет кылдытон понна, кирпич юртэз но музейлы сётӥзы. Кизнерысь но Можгаысь чугун сюрес вокзалъёслэсь юртъёссэс Россиысь калыкъёслэн историяя но лулчеберетъя синпелетъёсынызы кун лыдметэ пыртӥзы.  Тегъёс: Удмуртия Каракулино синпелет история Лулчеберет  